b'\n_START_ARTICLE_\nAntarkties sutartis\n_START_PARAGRAPH_\nAntarkties sutartis (angl. Antarctic Treaty)\xc2\xa0\xe2\x80\x93 tarptautin\xc4\x97 sutartis, reguliuojanti pasaulio valstybi\xc5\xb3 teises \xc4\xaf Antarktid\xc4\x85, vienintel\xc4\xaf \xc5\xbeemyn\xc4\x85 be nuolatini\xc5\xb3 vietini\xc5\xb3 gyventoj\xc5\xb3. Sutartis buvo pasira\xc5\xa1yta 1959\xc2\xa0m. gruod\xc5\xbeio 1 d., o \xc4\xafsigal\xc4\x97jo po pusantr\xc5\xb3 met\xc5\xb3\xc2\xa0\xe2\x80\x93 1961\xc2\xa0m. bir\xc5\xbeelio 23 d. Iki \xc5\xa1iol sutartis buvo pasira\xc5\xa1yta 50 valstybi\xc5\xb3. Vienintel\xc4\x97 Baltijos \xc5\xa1alis, pasira\xc5\xa1iusi \xc5\xa1i\xc4\x85 sutart\xc4\xaf, yra Estija. Pagal \xc5\xa1i\xc4\x85 sutart\xc4\xaf yra draud\xc5\xbeiama Antarktid\xc4\x85 naudoti bet kokiems kariniams tikslams, sutartyje \xc5\xbeemynas \xc4\xafvardijamas kaip draustinis, atviras tik moksliniams tyrimams. \xc5\xa0i sutartis tapo pirmuoju ginkl\xc5\xb3 kontrol\xc4\x97s susitarimu, \xc4\xafvestu \xc5\xa0altojo karo metu._NEWLINE_Antarkties sutartis, kartu su kitais, v\xc4\x97liau priimtais nutarimais, sudaro Antarkties sutar\xc4\x8di\xc5\xb3 sistem\xc4\x85 (angl. Antarctic Treaty System (ATS)). B\xc5\xabstin\xc4\x97, vadinama Antarkties sutar\xc4\x8di\xc5\xb3 sekretoriatu, nuo 2004\xc2\xa0m. rugs\xc4\x97jo m\xc4\x97n. yra \xc4\xafsik\xc5\xabrusi Buenos Air\xc4\x97se, Argentinoje.\n_START_SECTION_\nSutartis\n_START_PARAGRAPH_\nAntarkties sutart\xc4\xaf sudaro keturiolika straipsni\xc5\xb3, ribojan\xc4\x8di\xc5\xb3 valstybi\xc5\xb3 veikl\xc4\x85 Antarktidos \xc5\xbeemyne ir teises \xc4\xaf j\xc4\x85. Sutartis buvo pasira\xc5\xa1yta dvylikos valstybi\xc5\xb3 1959\xc2\xa0m. gruod\xc5\xbeio 1 d. Va\xc5\xa1ingtone, JAV, o tose valstyb\xc4\x97se ji \xc4\xafsigaliojo 1961\xc2\xa0m. bir\xc5\xbeelio 23 d. Pirmosios valstyb\xc4\x97s, pasira\xc5\xa1iusios \xc5\xa1\xc4\xaf susitarim\xc4\x85, buvo Argentina, Australija, Belgija, \xc4\x8cil\xc4\x97, Pranc\xc5\xabzija, Japonija, Naujoji Zelandija, Norvegija, Piet\xc5\xb3 Afrika, Rusija, Jungtin\xc4\x97 Karalyst\xc4\x97 ir JAV.\n_START_SECTION_\nSusitikimai\n_START_PARAGRAPH_\nKasmetiniuose susitikimuose-forumuose yra sprend\xc5\xbeiami \xc4\xafvair\xc5\xabs tarptautiniai Antarktidos regiono administraciniai bei valdymo klausimai. Nuo 1961\xc2\xa0m. iki 1994\xc2\xa0m. Antarkties sutar\xc4\x8di\xc5\xb3 konsultaciniai susitikimai (angl. The Antarctic Treaty Consultative Meeting (ATCM)) vykdavo kart\xc4\x85 per dvejus metus, ta\xc4\x8diau 1994\xc2\xa0m. susitikimai prad\xc4\x97ti organizuoti kasmet. Jie vyksta sutart\xc4\xaf pasira\xc5\xa1iusiose valstyb\xc4\x97se, o kurioje \xc5\xa1alyje vyks susitikimas yra nustatoma ab\xc4\x97c\xc4\x97l\xc4\x97s tvarka pagal valstybi\xc5\xb3 pavadinimus angl\xc5\xb3 kalba. Tik 28 i\xc5\xa1 50 sutart\xc4\xaf pasira\xc5\xa1iusi\xc5\xb3 valstybi\xc5\xb3 gali priimti sprendimus, o kitos 22 valstyb\xc4\x97s yra tik steb\xc4\x97tojos, t. y. turi teis\xc4\x99 dalyvauti, bet neturi jokio lemiamo balso. Bals\xc4\x85 kasmetiniuose susitikimuose turi pirmosios sutart\xc4\xaf pasira\xc5\xa1iusios valstyb\xc4\x97s (12 valstybi\xc5\xb3) bei dar 16 \xc5\xa1ali\xc5\xb3, kurios yra parei\xc5\xa1kusios susidom\xc4\x97jim\xc4\x85, t. y. tiesiogiai susijusios su Antarktida, jos tyrin\xc4\x97jimu ir kita svarbia moksline veikla \xc5\xa1iame \xc5\xbeemyne.'